‘IVL’ลั่นไตรมาส2สดใสหยุดซื้อกิจการ-ลุยพัฒนา
IVL เผยกำไรไตรมาสแรกต่ำสุดของปี ลั่นกำลังผลิตเพิ่ม ดันอีบิตดาพุ่ง หยุดซื้อกิจการ เน้นปรับปรุงการผลิต
15 พ.ค. 2555

IVL เผยกำไรไตรมาสแรกต่ำสุดของปี ลั่นกำลังผลิตเพิ่ม ดันอีบิตดาพุ่ง หยุดซื้อกิจการ เน้นปรับปรุงการผลิต 
นายดีลิป กุมาร์ อากาวาล ประธานเจ้าหน้าที่บริหาร กลุ่มธุรกิจ PET บริษัท อินโดรามา เวนเจอร์ส (IVL) เปิดเผยว่า ผลประกอบการไตรมาสแรกมีรายได้ 5.3 หมื่นล้านบาท และกำไรสุทธิ 1,691 ล้านบาท เป็นจุดต่ำสุดของปี ซึ่งไตรมาส 2 เป็นต้นไป กำลังผลิตมีทิศทางดีขึ้น จากการซื้อกิจการและกำลังผลิตในประเทศกลับมาหลังวิกฤตน้ำท่วม โดยเฉพาะคำสั่งซื้อจากสหรัฐและลูกค้าในยุโรปเหนือมีมากขึ้น 
ทั้งนี้ คาดว่ากำไรก่อนหักดอกเบี้ย ภาษี และค่าเสื่อมราคา (อีบิตดา) จะเพิ่มขึ้นถึง 60% เทียบไตรมาสแรก กำลังผลิตเพิ่มเป็น 1.4 ล้านตัน จาก 1.2 ล้านตัน อัตราการใช้กำลังผลิตเพิ่มเป็น 88% จาก 85% 
“แอทธิลีนออกไซด์และ MEG เป็นผลผลิตจากการซื้อกิจการในสหรัฐ เริ่มส่งผลไตรมาส 2 นี้ โดย MEG มีอัตรากำไร (มาร์จิน) ที่ดีกว่าผลิตภัณฑ์อื่น ซึ่งส่วนต่างราคาผลิตภัณฑ์กับวัตถุดิบเพิ่มเป็น 400 เหรียญสหรัฐ จาก 250 เหรียญสหรัฐต่อตันในไตรมาสแรก ส่วนราคา PET ยังทรงตัวจากไตรมาสแรก จึงลดการส่งออกและผลิตในประเทศ 75% จากปกติ 60%” 
สำหรับปี 2555 คาดว่ารายได้เติบโต 20% เทียบปีก่อนที่อยู่ 1.95 แสนล้านบาท จากปริมาณการผลิตบริษัทจะเพิ่มขึ้นอีก 1.1 ล้านตัน หรือ 25% เป็น 5.5 ล้านตัน เทียบจากสิ้นปีก่อนที่ 4.4 ล้านตัน 
นายดีลิป กุมาร์ อากาวาล กล่าวอีกว่า IVL ได้หยุดซื้อกิจการ เน้นการปรับปรุงเพิ่มประสิทธิภาพการผลิต เพิ่มมาร์จิน ซึ่งไตรมาส 2-3 นี้ จะนำเทคโนโลยีจากบริษัทที่ซื้อในสหรัฐมาเพิ่ม โดยเฉพาะด้านการผลิตไฟเบอร์ สำหรับโรงงานสร้างใหม่ในอินเดียอยู่ระหว่างเจรจากับผู้ผลิตวัตถุดิบต้นน้ำที่จะส่งผลิตภัณฑ์ให้ผลิต PTA